b'\n_START_ARTICLE_\nMagmos \xc5\xbeidinys\n_START_PARAGRAPH_\nMagmos \xc5\xbeidinys (magmos kamera, magmos rezervuaras) - didelis i\xc5\xa1silyd\xc5\xbeiusi\xc5\xb3 uolien\xc5\xb3 (magmos) telkinys po \xc5\xbeem\xc4\x97s pluta. \xc5\xa0iame telkinyje susidaro labai didelis sl\xc4\x97gis, kuris laikui b\xc4\x97gant gali suskaldyti aplinkines kietas uolienas, taip susikuriant i\xc5\xa1eigoms, per kurias magma kyla \xc4\xaf pavir\xc5\xa1i\xc5\xb3, galiausiai i\xc5\xa1eidama \xc4\xaf \xc5\xbdem\xc4\x97s pavir\xc5\xa1i\xc5\xb3 per ugnikalnio i\xc5\xa1siver\xc5\xbeim\xc4\x85. Dauguma ugnikalni\xc5\xb3 yra vir\xc5\xa1 toki\xc5\xb3 magmos \xc5\xbeidini\xc5\xb3._NEWLINE_Magmos \xc5\xbeidinius yra sud\xc4\x97tinga aptikti, tod\xc4\x97l dauguma \xc5\xbeinom\xc5\xb3 yra esantys geologiniu po\xc5\xbei\xc5\xabriu negiliai plutoje - 1-11 km gylyje.\n_START_SECTION_\nMagmos dinamika\n_START_PARAGRAPH_\nB\xc5\xabdama ma\xc5\xbeiau tanki nei aplinkin\xc4\x97s uolienos, magma kyla pro uolienose esan\xc4\x8dius ply\xc5\xa1ius. Nesant praeigos, magma susitelkia \xc4\xaf vien\xc4\x85 viet\xc4\x85, suformuodama magmos \xc5\xbeidin\xc4\xaf. I\xc5\xa1 apa\xc4\x8dios kylanti magma spaud\xc5\xbeia \xc5\xbeidinio t\xc5\xabr\xc4\xaf, taip did\xc4\x97jant sl\xc4\x97giui \xc5\xbeidinio viduje._NEWLINE_Magmai liekant \xc5\xbeidinyje ilg\xc4\x85 laik\xc4\x85, ji gali stratifikuotis, t. y. susiluoksniuoti d\xc4\x97l ma\xc5\xbeesnio tankio komponent\xc5\xb3 kilimo \xc4\xaf pavir\xc5\xa1i\xc5\xb3, ir tankesni\xc5\xb3 med\xc5\xbeiag\xc5\xb3 grimzdimo \xc5\xbeemyn. Taip pat gali prad\xc4\x97ti v\xc4\x97sti, tada magmos komponentai, kuri\xc5\xb3 lydymosi temperat\xc5\xabra yra auk\xc5\xa1tesn\xc4\x97, susikristalizuoja, ypatingai ar\xc4\x8diau magmos rezervuaro kra\xc5\xa1t\xc5\xb3, ir susidaro v\xc4\x97l tankesn\xc4\x97s med\xc5\xbeiagos masyvai, kurie taip pat grimsta \xc5\xbeemyn (pvz., olivinas). Jeigu v\xc4\x97liau vyksta ugnikalnio i\xc5\xa1siver\xc5\xbeimas, toks susisluoksniavimas i\xc5\xa1lieka ir ugnikalnio i\xc5\xa1metamose med\xc5\xbeiagose. Pvz., Vezuvijaus 79 m. i\xc5\xa1siver\xc5\xbeimo nuos\xc4\x97dos sudarytos i\xc5\xa1 storo pemzos sluoksnio i\xc5\xa1 vir\xc5\xa1utin\xc4\x97 magmos \xc5\xbeidinio dalies, padengto pemzos sluoksniu i\xc5\xa1 gilesn\xc4\x97s \xc5\xbeidinio dalies._NEWLINE_Magmos \xc5\xbeidinyje besikristalizuojantys mineralai taip pat i\xc5\xa1skiria dujas (daugiausiai vandens garus), kurios buvo i\xc5\xa1tirpusios skystoje uolien\xc5\xb3 faz\xc4\x97je. Duj\xc5\xb3 i\xc5\xa1siskyrimas dar labiau padidina \xc5\xbeidinio sl\xc4\x97g\xc4\xaf, kas gali sukelti ugnikalnio i\xc5\xa1siver\xc5\xbeim\xc4\x85. Taip pat padidina likusio lydalo klampum\xc4\x85 (padid\xc4\x97ja silikat\xc5\xb3 koncentracija duotam kiekiui). Vykstant tokiai stratifikacijai, dujos link\xc4\x99 telktis \xc5\xbeidinio vir\xc5\xa1utinio regiono magmoje, kuri tuo tarpu tampa klampesn\xc4\x97, kas gali sukelti galingesn\xc4\xaf i\xc5\xa1siver\xc5\xbeim\xc4\x85 nei b\xc5\xabt\xc5\xb3 magmos \xc5\xbeidiniui nesusisluoksniavus._NEWLINE_Per i\xc5\xa1siver\xc5\xbeim\xc4\x85 nei\xc5\xa1\xc4\x97jusi magma palengva atv\xc4\x97sta ir kristalizuojasi, suformuodama intruzin\xc4\x97s uolienos masyv\xc4\x85, sudaryt\xc4\x85 i\xc5\xa1 granito bei gabro._NEWLINE_Da\xc5\xbenai ugnikalnis gali \xe2\x80\x9etur\xc4\x97ti\xe2\x80\x9c kelis magmos \xc5\xbeidinius, vien\xc4\x85 labai giliai po \xc5\xbeeme, i\xc5\xa1 kurio kylanti magma papildo kit\xc4\x85 ar\xc4\x8diau vir\xc5\xa1\xc5\xabn\xc4\x97s ugnikalnyje esant\xc4\xaf ma\xc5\xbeesn\xc4\xaf magmos \xc5\xbeidin\xc4\xaf._NEWLINE_Magmos \xc5\xbeidini\xc5\xb3 buvimo vietas galima nustatyti seismologijos pagalba, kadangi \xc5\xbeem\xc4\x97s dreb\xc4\x97jim\xc5\xb3 generuotos seismin\xc4\x97s bangos per skystas uolienas sklinda ma\xc5\xbeesniu grei\xc4\x8diu nei per kietas, tad pagal seismini\xc5\xb3 bang\xc5\xb3 matavimus galima apskai\xc4\x8diuoti magmos telkinius._NEWLINE_Ugnikalniui i\xc5\xa1siver\xc5\xbeus, magmos \xc5\xbeidinyje suma\xc5\xbe\xc4\x97ja, o aplinkin\xc4\x97s uolienos sugri\xc5\xabva \xc4\xaf j\xc4\xaf. Jei i\xc5\xa1metamas ypatingai didelis magmos kiekis, gali susmukti visas pavir\xc5\xa1ius, taip susidarant kalderai.'